Foto: AP Photo / Vahid Salemi Eronning Bag‘doddagi elchisi Eronga tahdid tug‘ilsa, AQShning Iroqdagi harbiylariga zarba berilishi mumkinligini aytdi. "Bizda amerikaliklar bilan muammolar bor: agar ular Eronga tahdid qilishsa, ular hamma joyda xavf ostida qolishadi", - dedi elchi Iraj Masjidiy Dijla telekanaliga bergan intervyusida. "Eronga AQSh tomonidan tahdid bo‘lsa, Eron kuch bilan javob qaytaradi. Biz himoyalanamiz", - dedi u. U shu bilan birgalikda Eron mintaqada vaziyat keskinlashishini istamasligini ma’lum qildi. Iroq mudofaa vazirligi rasmiy vakili Tahsin al-Xafajiy Eron diplomatining so‘zlariga izoh berdi. "Iroq Eronga hujum qilish uchun platsdarm bo‘lmaydi, shuningdek Iroq hududidagi Amerika manfaatlariga tahdid qilinishiga ham yo‘l qo‘ymaydi", - dedi u.